《张忠烈公砚为曹莪屺少府作》
清代·路德

泾渭东流似奔马，客到秦中访秦瓦。张公破砚出市中，经年未售识者寡。

曹君一生耕砚田，得如拱璧珍拳拳。道此本是故乡物，二十四字苍水镌。

楚人得弓意殊快，无心相遇真天缘。昔年义旗竖海上，军败烹龙志犹壮。

鲁王已死唐王孱，坐使孤臣气彫丧。遁迹自拟蠖身藏，乘势还思螳臂抗。

白猿无声健儿入，枷锁香风吹习习。何人伏锧尚从容，笑看钱塘好山色。

钱塘江上一抔土，右邻忠肃左忠武。椒浆恨未酹忠魂，手泽今朝快一抚。

国破安用身独完，此砚与人同胆肝。赵璧拌教碎秦柱，玉带讵肯随黄冠。

沧桑变换二百载，到今墨绣犹斑斓。君不见虞山甘作长乐老，贰臣传里名难剜。

梅村祭酒号诗史，惜哉所欠惟一死。张公大义心炳然，玉碎终知胜瓦全。

此砚他年返枌社，士林佳话争流传。双松别墅好风日，仙尉开轩布吟席。

锦轴新装松雪书，牙签更检《子山集》。会须移向别床摊，莫近张公一片石。

作者简介：（1784—1851）陕西盩厔人，字闰生。嘉庆十四年进士。官至户部主事，考补军机章京。以目疾请假归里。其学自反身心，讲求实用。曾主关中宏道等书院，所选时艺，一时风行。有《柽华馆诗文集》等。